KOMISSION VALMISTELUASIAKIRJA - Euro-Välimeri-teollisuusyhteistyön uusi alueellinen strategia

KOMISSION VALMISTELUASIAKIRJA Euro-Välimeri-teollisuusyhteistyön uusi alueellinen strategia

1. Johdanto

Vuoden 1995 marraskuussa aloitetussa Barcelonan prosessissa perustetaan kattava kumppanuus kolmen teeman ympärille: kumppanuus poliittisissa ja turvallisuuskysymyksissä, talous- ja rahoituskumppanuus sekä kumppanuus kulttuurisissa, yhteiskunnallisissa ja inhimillisissä kysymyksissä. Talous- ja rahoitusteeman yhteydessä korostetaan teollisen yhteistyön keskeistä asemaa vapaakaupalle, siirtymätalouden toteuttamiselle ja investointien tehostamiselle perustuvassa Euroopan ja Välimeren yhteisen hyvinvointialueen luomisessa. Prosessin käynnistämisen jälkeen on aloitettu merkittäviä toimenpiteitä:

Teollisuusministerien ensimmäinen Euro-Välimeri-konferenssi pidettiin toukokuussa 1996 Brysselissä. 27 kumppanuusmaan teollisuusministerit hyväksyivät Euro-Välimeri-teollisuusyhteistyötä koskevan julistuksen, jossa määritellään joukko alueellisen teollisuusyhteistyön ensisijaisia toimia. Niitä ovat erityisesti yhteistyön kehittämiseen tarvittavan oikeudellisen ja hallinnollisen kehyksen perustaminen, teollisuusalueiden muuntaminen, palveluihin erikoistuneiden keskusten perustaminen ja niille annettava apu, pk-yritysten toiminnan edistäminen ja taloudellisten toimijoiden alueellisten verkkojen kehittäminen.

Teollisuusyhteistyön työryhmät. Brysselin julistus on myös johtanut kahden työryhmän perustamiseen Euroopan komission toimesta vuonna 1997. Työryhmät muodostuvat teollisuusministerien nimeämistä kansallisista asiantuntijoista sekä kokouksen aiheesta riippuen kansainvälisten järjestöjen tai teollisuuden edustajista. Euroopan komission puolesta koordinointia hoitavat yritystoiminnan pääosasto, joka vastaa teollisuusyhteistyöhön liittyvistä kysymyksistä, ja ulkosuhteiden pääosasto, joka vastaa Barcelonan prosessiin liittyvistä Välimeren alueen kysymyksistä.

Toinen teollisuusministerien Euro-Välimeri-konferenssi pidettiin lokakuussa 1998 Klagenfurtissa (Itävalta). Konferenssin päätelmissä ministerit korostivat erityisesti kahden työryhmän avainasemaa, eurooppalaisten ja Välimeren alueen taloudellisten toimijoiden yhteistyössä saavutettua edistystä, infrastruktuurien merkitystä investoinneille ja yksityisen investoinnin merkitystä yhtenä alueen taloudellisen ja yhteiskunnallisen kehityksen tärkeimpänä edistäjänä.

Lisäksi 27 Välimeri-kumppanin kansalliset teollisuusliitot ovat järjestäneet kaksi teollisuushuippukokousta, toisen Marrakechissa vuonna 1996 ja toisen Ateenassa vuonna 1997. Teollisuusministerit ovat ottaneet kokousten päätelmät huomioon Klagenfurtissa pidetyssä Euro-Välimeri-konferenssissa.

2. Tämän valmisteluasiakirjan tavoite

Tämän valmisteluasiakirjan tavoitteena on esitellä kumppanuusmaiden ministereille, jotka osallistuvat Limassolissa (Kypros) 22.6.2000 järjestettävään kolmanteen teollisuusministerien Euro-Välimeri-konferenssiin, Euro-Välimeri-teollisuusyhteistyön kannalta kiinnostavat käynnissä olevat toimintaohjelmat, Euro-Välimeri-teollisuusyhteistyön viimeisimmät kehitysvaiheet ja seuraavien vuosien etusijalla olevat toimet.

2.1. Euro-Välimeri-teollisuusyhteistyön kannalta kiinnostavat käynnissä olevat ohjelmat

Taloudellisten toimijoiden Euro-Välimeri-verkkojen kehittämisen yhteydessä on perustettu ohjelmia, joilla vahvistetaan ja verkotetaan kauppa- ja teollisuuskamareita, messuja, käsiteollisuus- ja pk-yritysten yhdistyksiä sekä ulkomaankauppaa edistäviä organisaatioita. Tämän tyyppistä ohjelmaa on äskettäin laajennettu käsittämään teollisuuden liitot ja työnantajien järjestöt. Lisäksi kansallisten tilastolaitosten yhteistyöohjelma (MEDSTAT), jolla pyritään yhdenmukaistamaan Euroopan unionin ja sen Välimeren alueen kumppaneiden tilastot sekä kansallisella että alueellisella tasolla, on olennainen täydennys teollisuuden uudenaikaistamispolitiikalle.

Samoin on pantu täytäntöön Välimeren alueen yhteistyökumppaneiden teollisuusalueiden vahvistamisohjelma. Ohjelman tavoitteena on parantaa nykyisten alueiden toimintaa ja uusien alueiden suunnittelumenetelmiä, jotta paikallisille yrityksille voitaisiin tarjota parhaat mahdolliset palvelut.

Myös Välimeren kahden puolen sijaitsevia pk-yrityksiä lähentämään pyrkiviä toimia jatketaan sellaisten välineiden kuten Europartenariat, Med-Partenariat ja Med-Interprise avulla. Esimerkkinä voidaan mainita, että Välimeren alueen yritykset olivat hyvien edustettuina Valenciassa marraskuussa 1998, Wienissä toukokuussa 1999 ja Potsdamissa lokakuussa 1999 järjestetyissä Europartenariat-tapahtumissa.

2.2. Euroopan ja Välimeren alueen alueellisen yhteistyön viimeaikainen kehitys

Komission yksiköt ovat Stuttgartissa huhtikuussa 1999 kokoontuneiden ulkoministerien tekemien suositusten perusteella laatineet Barcelonan prosessin mukaisia alueellisia toimia koskevan menetelmätiedotteen, joka on jaettu 27 yhteistyökumppanille. Tiedotteessa määritellään uusi strategia, joka tekee mahdolliseksi toteuttaa etusijalla olevia suurimittakaavaisia alueellisia ohjelmia, ja tarjoaa siten enemmän näkyvyyttä ja varmaa lisäarvoa alueellisella tasolla. Teollisen yhteistyön osalta Ateenassa 14.-15.10.1999 kokoontuneiden työryhmien jäsenten kanssa on sovittu, että strategia mukautetaan uusiin suosituksiin ja sen myötä määritetään etusijalla olevat toimet ja muutetaan työryhmien rakennetta ja toimintaperiaatteita.

2.3. Euro-Välimeri-teollisuusyhteistyön etusijalla olevat toimet

Osana uutta alueellista yhteistyötä koskevaa strategiaa on sovittu teollisuusyhteistyöhön liittyvien pyrkimysten keskittämisestä neljän etusijalla olevan teeman ympärille:

- investointien edistäminen

- innovointi ja laatu

- Euro-Välimeri-markkinoiden välineet ja mekanismit

- pk-yritysten kehittäminen.

2.3.1. Investointien edistäminen

Investoinnit ovat yhä merkittävä huolenaihe Välimeren alueelle, joka jää yhä enemmän muiden maailman alueiden jälkeen suorien ulkomaisten sijoitusten saamisessa. Sen vuoksi komissio on läheisessä yhteistyössä työryhmän kanssa valmistellut alueellisen ohjelman, jonka avulla perustetaan investointeja edistävien toimijoiden Euro-Välimeri-verkko. Rahoitusta koskeva päätös on tehty vuoden 1999 joulukuussa, ja ohjelman kokonaissumma on noin neljä miljoonaa euroa. Tämän kolmivuotisen ohjelman täytäntöönpano alkaa vuonna 2000 ja siihen kuuluu kolme toimintakokonaisuutta:

- koulutuksen ja henkilöstövaihtojen käyttö Välimeren alueen toimijoiden kapasiteetin vahvistamiseksi ja sen myötä investointien edistämiseksi

- organisaatioiden välisten tiedotustoimien käyttö eurooppalaisten ja Välimeren alueen toimijoiden toimintaverkon perustamiseksi ja sen myötä investointien edistämiseksi

- yhteisten tiedotustoimien ja eurooppalaisten ja Välimeren alueen toimijoiden yhteisen kampanjoihin osallistumisen käyttö investointien edistämiseksi alueellisella tasolla.

Lisäksi tammikuussa 2000 on aloitettu perusteellinen tutkimus suorien ulkomaisten sijoitusten alakohtaisista virroista Välimeren maihin. Tutkimus on seurausta Klagenfurtissa pidetyn teollisuusministerien toisen Euro-Välimeri-konferenssin päätelmistä. Tutkimuksen tulokset, joihin liitetään suosituksia ja toimintaehdotuksia, esitellään kolmannessa ministeritason konferenssissa Kyproksessa kesäkuussa 2000.

2.3.2. Innovointi ja laatu

Innovointiin ja laatuun liittyvät kysymykset ovat kilpailuyritysten johtajien keskeinen pohdinnan kohde ja ne muodostavat merkittävän haasteen Välimeren alueen pk-yrityksille, joiden on toimittava maailmanlaajuiseksi kasvaneessa taloudessa.

Tällä hetkellä tehdään viimeisiä valmisteluja alueelliselle ohjelmalle "Innovointi ja laatu". Rahoitusehdotus tehdään MED-komitealle vuoden 2000 toisella puoliskolla. Ohjelma muodostuu kahdesta osasta:

- osaan "Teollinen innovointi pk-yritysten palveluksessa" sisältyy toimia, joilla on tarkoitus edistää Välimeren alueen maiden toimialakohtaisten tekniikkakeskusten ja innovaatiokeskusten kehittämistä, tekniikka- ja innovaatiokeskusten Euro-Välimeri-verkon perustamista, yritysten valistustoimia hyvien toimintatapojen siirtämisen avulla, sekä edistää toimia, joiden avulla tekniikka- ja innovaatiokeskukset voivat kehittää yhteistyötä laboratorioiden, tutkimuskeskusten sekä teknologiakeskusten kanssa sekä Euroopan unionissa että Välimeren alueen maissa.

- osan "Laatu" tavoitteena on saada alueellisella tasolla käyntiin eräitä tiedotus- ja koulutustoimia standardoinnin, sertifioinnin, laadun ja metrologian aloilla. Erityistä huomiota kiinnitetään sellaisten hallinnollisten yksiköiden verkottamiseen, jotka ovat vastuussa laadun edistämisestä Välimeren alueen eri maissa, sekä niiden yhteyksiin tekniikka- ja innovaatiokeskusten Euro-Välimeri-verkon kanssa.

2.3.3. Euro-Välimeri-markkinoiden välineet ja mekanismit

Tämä teema on erityisen tärkeä Euroopan ja Välimeren alueen vapaakauppa-alueen vähittäisen täytäntöönpanon yhteydessä. Euroopan unionin maiden talouksien asteittainen lähentyminen Välimeren alueen yhteistyökumppaneiden talouksien kanssa edellyttää sisämarkkinat-käsitteen ja Euroopassa saatujen kokemusten perusteellista tuntemusta. Komission tiedonannossa Euro-Välimeri-kumppanuudesta ja yhtenäismarkkinoista [1], jonka 27 kumppania hyväksyi Klagenfurtissa lokakuussa 1998 pidetyssä teollisuusministerien Euro-Välimeri-konferenssissa, määritellään joukko aloja, jotka ovat etusijalla Euroopan unionin jäsenvaltioiden ja Välimeren alueen kumppanien kauppavaihdon ja investointien edellytysten parantamiseksi. Alat ovat seuraavat: tavaroiden vapaa liikkuvuus, tulli ja verotus, julkiset hankinnat, rahoituspalvelut, teollis- ja tekijänoikeudet, tietosuoja, kirjanpito ja tilintarkastus, kilpailusäännöt.

[1] KOM (1998) 538

Parhaillaan valmistellaan tiedonannon täytäntöönpanevaa alueellista ohjelmaa. Rahoitusehdotus annetaan MED-komitealle vuoden 2000 toisella puoliskolla. Ohjelmaan kuuluu kaksi osaa:

- vastavuoroisen tiedotuksen osa, joka muodostuu työpajoista, jotka on tarkoitettu Välimeren alueen kumppanien ja Euroopan unionin asiantuntijoille komission tiedonannon kattamilla aloilla

- koulutusosa, joka muodostuu opintokäynneistä ja koulutustoimista, jotka on suunniteltu ottaen huomioon Välimeren alueen kumppanien toiveet; tässä osassa annetaan myös mahdollisuus täsmentää kohdistettuja teknisen avun toimia, joilla on tarkoitus edistää ja helpottaa asiantuntijavaihtoja ja hallinnollisten rakenteiden ystävyystoimintahankkeiden toteuttamista.

2.3.4. Pk-yritysten kehittäminen

Kyseessä on sellaisen alueellisen ohjelman määritteleminen, joka tekee mahdolliseksi parantaa pk-yritysten kehittymisen edellytyksiä. Tätä teemaa koskeva rahoitusehdotus tehdään vuonna 2001. Ohjelmassa tutkitaan, mitkä tekijät ovat pk-yritysten kehityksen esteitä Välimeren alueen kumppanimaissa, sekä pyritään mm. ehdottamaan toimenpiteitä, joilla yksinkertaistetaan hallinnollisia menettelyjä yritysten perustamistilanteessa sekä parannetaan pk-yritysten rahoitusmahdollisuuksia.

2.4. Työryhmien rakenne, toiminta ja tehtävä

Jotta teollisuusyhteistyötä koskevan, neljään edellä määriteltyyn etusijalla olevaan teemaan perustuvan uuden strategian tehokas täytäntöönpano varmistettaisiin, komission yksiköt ovat Ateenassa pidetyssä työryhmien yhteisessä kokouksessa ehdottaneet uusia suuntaviivoja kyseisten ryhmien toiminnalle. Kyseiset suuntaviivat on hyväksytty, ja niissä suunnitellaan kahden työryhmän yhdistämistä yhdeksi "teollisuusyhteistyöryhmäksi" ja perustetaan asiantuntijakomitea kullekin etusijalla olevalle teemalle.

Teollisuusyhteistyöryhmän rooli on keskeinen ensisijaisuuksien tunnistamisessa, käynnissä olevien toimien seurannassa ja tulevien suuntausten määrittämisessä. Teollisuusyhteistyöryhmän toimintakertomukset annetaan komissiolle ja teollisuusministerien Euro-Välimeri-konferenssille.

Asiantuntijakomiteoiden rooli riippuu siitä, miten toiminta edistyy kussakin etusijalla olevassa teemassa: jos teknisen avun ohjelmat on aloitettu, asiantuntijakomiteoiden tehtävänä on seurata niiden täytäntöönpanoa, ja jos teknisen avun ohjelmat on määriteltävä, niiden tehtävänä on avustaa komissiota sellaisen strategisen asiakirjan laadinnassa, johon sisältyvät tavoitteiden tunnistaminen ja määrittäminen ja toimintaehdotus kyseisten tavoitteiden saavuttamiseksi.

3. Päätelmä

Euro-Välimeri-teollisuusyhteistyön uusi strategia vastaa siis ulkoministerien Euro-Välimeri-konferenssin alueellista yhteistyötä koskeviin suosituksiin. Se on sekä toimien ensisijaisuutta koskevien määritelmien osalta että niiden täytäntöönpanoa koskevissa kysymyksissä merkittävä edistysaskel tilanteesta, joka vallitsi teollisuusministerien antaessa Brysselin julistusta teollisuusyhteistyöstä Brysselissä toukokuussa 1996. Strategia on myös niiden päätelmien mukainen, jotka teollisuusministerien toisen Euro-Välimeri-konferenssin osanottajat tekivät Klagenfurtissa lokakuussa 1998. Tämä uusi teollisuusyhteistyötä koskeva strategia olisi nyt esitettävä teollisuusministerien kolmannelle Euro-Välimeri-konferenssille, joka pidetään Limassolissa (Kypros) 22. Kesäkuuta 2000.